b"\n_START_ARTICLE_\nEfecte Unruh\n_START_PARAGRAPH_\nL'efecte Unruh, descobert el 1976 per Bill Unruh de la Univeritat de British Columbia, \xc3\xa9s la predicci\xc3\xb3 que un observador accelerat observar\xc3\xa0 radiaci\xc3\xb3 del cos negre mentre que un observador inercial no n'observar\xc3\xa0. En altres paraules, el fons apareixeria estar calent quan s'observa des d'un sistema de refer\xc3\xa8ncia accelerat. L'estat qu\xc3\xa0ntic que els observadors situats en un sistema de refer\xc3\xa8ncia inercial veuen com a estat fonamental, \xc3\xa9s vist com a un equilibri termodin\xc3\xa0mic pels observadors accelerats uniformement. Aquesta radiaci\xc3\xb3 s'anomena tamb\xc3\xa9 a vegades \xc2\xabradiaci\xc3\xb3 Fulling-Davies-Unruh\xc2\xbb.\n_START_SECTION_\nPresentaci\xc3\xb3\n_START_PARAGRAPH_\nUnruh demostr\xc3\xa0 que la mateixa noci\xc3\xb3 de buit dep\xc3\xa8n del moviment de l'observador per l'espaitemps. Des del punt de vista de l'observador accelerat, el buit de l'observador inercial es veur\xc3\xa0 com un estat que cont\xc3\xa9 moltes part\xc3\xadcules en equilibri t\xc3\xa8rmic: un gas calent. Encara que l'efecte Unruh pot resultar sorprenent, es pot entendre intu\xc3\xaftivament si el mot buit s'interpreta apropiadament, com es pot veure a continuaci\xc3\xb3._NEWLINE_En termes moderns, el concepte de \xc2\xabbuit\xc2\xbb no \xc3\xa9s el mateix que \xc2\xabespai buit\xc2\xbb, ja que tot l'espai es considera ple de camps quantitzats que formen un univers. El buit \xc3\xa9s simplement l'estat m\xc3\xa9s baix possible d'energia d'aquests camps, un concepte molt diferent del \xc2\xabbuit cl\xc3\xa0ssic\xc2\xbb que considerava el buit com l'abs\xc3\xa8ncia de mat\xc3\xa8ria. L'energia dels estats de qualsevol camp quantitzat \xc3\xa9s definida pel hamiltoni\xc3\xa0, que es basa en condicions locals, incloent-hi la coordenada del temps. Segons la relativitat especial, dos observadors que es mouen relativament un respecte a l'altre han d'utilitzar unes coordenades temporals diferents; si aquests observadors estan accelerant, tindran un sistema de coordenades diferent del que t\xc3\xa9 un observador en un sistema inercial (relativitat general). Llavors, aquests observadors veuran diferents estats qu\xc3\xa0ntics i, per tant, un buit diferent._NEWLINE_Unruh prediu que un observador en moviment uniformement accelerat observar\xc3\xa0 una radiaci\xc3\xb3 del cos negre, mentre que un observador inercial no la veur\xc3\xa0. Dit d'una altra manera, l'observador en moviment uniformement accelerat es trobar\xc3\xa0 dins d'un entorn c\xc3\xa0lid a una determinada temperatura T._NEWLINE_L'explicaci\xc3\xb3 d'aquest fenomen es troba en les fluctuacions qu\xc3\xa0ntiques. Al contrari de l'efecte Casimir, les part\xc3\xadcules virtuals no es manifesten a causa d'una modificaci\xc3\xb3 del camp electromagn\xc3\xa8tic; el seu origen es deu al despla\xc3\xa7ament accelerat de l'observador. En un sistema de refer\xc3\xa8ncia accelerat, les part\xc3\xadcules virtuals poden semblar reals per un observador accelerat. L'efecte Unruh \xc3\xa9s un \xc2\xabreflex\xc2\xbb de la radiaci\xc3\xb3 de Hawking que ens pot ajudar a comprendre el proc\xc3\xa9s pel qual es produeix la radiaci\xc3\xb3 dels forats negres."